text: Mand i livsfare efter kollision med taxi
  09 juni 2011 kl. 07.21
  Det var tilsyneladende akvaplaning efter det voldsomme skybrud, der førte til alvorlig ulykke i Sydjylland.
  En 34-årig mand er i livsfare efter en trafikulykke i Vejen i Sydjylland.
  Ulykken skete på en helt lige vejstrækning på Boulevarden i Vejen, hvor den 34-årige kom over i den forkerte kørebane og kørte frontalt ind i en modkørende taxi.
  - Ulykken er efter al sandsynlighed sket på grund af akvaplaning efter det voldsomme regnvejr, siger vagtchef Jan Stokholm fra Syd- og Sønderjyllands Politi.
  Ved sammenstødet blev den 34-årige mand fra Sdr. Omme livsfarligt kvæstet.
  Den 50-årige taxichauffør, der kommer fra Vejen-området, blev også kvæstet ved ulykken, men er ikke i livsfare.
  